साधारण शक्ल-सूरत, हाइट कम, फिर भी सुष्मिता सेन-अर्जुन रामपाल के साथ रैंप वॉक किया
बचपन में तो हर इंसान सपना देखता है लेकिन अपने सपने को पूरा करने के लिए बगावत कर घर की दहलीज पार करना और कामयाब होकर चमकते चेहरे के साथ घर लौटना कोई आसान काम नहीं है। 'ये मैं हूं' की इस सीरीज में मिलिए
बचपन में तो हर इंसान सपना देखता है लेकिन अपने सपने को पूरा करने के लिए बगावत कर घर की दहलीज पार करना और कामयाब होकर चमकते चेहरे के साथ घर लौटना कोई आसान काम नहीं है।
'ये मैं हूं' की इस सीरीज में मिलिए डॉ. रौशनी टाक से, जो मॉडल, एंकर, एक्ट्रेस, एक्टिविस्ट, फिल्म डायरेक्टर, नेचुरोपैथी, वैदिक ज्योतिषाचार्य, लाइफ स्टाइल कोच और बिजनेसवुमन भी हैं।
छोटी उम्र में ही मिला बाल कलाकार बनने का मौका
मैं जयपुर से हूं। मेरे परिवार में सभी साइंस बैकग्राउंड से हैं, लेकिन मैं हमेशा से ही फैशन इंडस्ट्री में करियर बनाना चाहती थी। क्योंकि मेरी मां मुझे ढाई साल की उम्र से दूरदर्शन के कार्यक्रम में ले जाती थीं, जहां मुझे ‘नन्ही दुनिया’ और ‘फुलवारी’ में बाल कलाकार के तौर पर काम करने का मौका मिला। फिर 14 साल की उम्र में उसी प्रोग्राम को होस्ट किया।
यह मेरे करियर का पहला ब्रेक था। जिसके बाद मैंने दर्जन भर शो जैसे आमने-सामने, कानूनी सलाह, चिरमी, प्रश्नोत्तरी, कैंपस, रसोई जैसे प्रोग्राम होस्ट किए।
हालांकि मेरे पापा को मेरा इस इंडस्ट्री में काम करना बिल्कुल पसंद नहीं था। लेकिन मेरे ऊपर फिल्मों में काम करने का जुनून सवार था।
मैंने पापा के खिलाफ जाकर इस इंडस्ट्री में कदम रखा। परिवार से बगावत करके अपना सपना पूरा किया। जब मैं कामयाब हो गई तो घर वालों ने भी अपना नजरिया बदल लिया।
मिस राजस्थान के खिताब से मिली शोहरत 
मैं यहीं नहीं रुकी। बढती ऊम्र के साथ सपने भी बड़े होते चले गए। मैंने 2002 में मिस राजस्थान ब्यूटी कॉन्टेस्ट में हिस्सा लिया और जीती भी। 2003 में चर्चित काॅन्टेस्ट ग्लैडरैग्स मेगा मॉडल हंट की फाइनलिस्ट भी रही।
इस कामयाबी के बाद बॉलीवुड में भी किस्मत आजमाने का जोश सवार हुआ। लेकिन मुश्किलें भी थीं क्योंकि जयपुर से मुंबई का सफर आसान नहीं था।
माता-पिता की मर्जी के खिलाफ की शादी 
मिस राजस्थान प्रतियोगिता के दौरान मेरी मुलाकात एक लड़के से हुई। वो भी मिस्टर राजस्थान के प्रतिभागी थे। बदकिस्मती से इस प्रतियोगिता में उनको कामयाबी हासिल नहीं हुई।
लेकिन हमारी दोस्ती हो गई। ये दोस्ती कब प्यार में बदल गई, पता ही नहीं चला। उस वक्त घर वाले मेरी शादी की बात कर रहे थे। ये खबर उड़ती-उड़ती मेरे कान तक पहुंची तो हम दोनों ने घर वालों की मर्जी के खिलाफ छिपकर शादी कर ली।
बेटी के जन्म के बाद जिंदगी में बड़े बदलाव हुए 
20 साल में एक बेटे की मां बन गई। मां बनने के बाद मैंने लाइव इवेंट्स होस्ट करना शुरू किया। देखते ही देखते 3 हजार से ज्यादा शोज होस्ट कर डाले। यही वो दौर था जब मैंने एक राजस्थानी हिट फिल्म सांवरिया सेठ में भी अहम किरदार निभाया था। 2012 में बेटी के जन्म के दौरान ब्रेक लिया। बेटी के जन्म के बाद पति से रिश्ते अच्छे नहीं रहे। पति से अलग होने के बाद भी सास-ससुर से मेरे रिश्ते आज भी अच्छे हैं।
रेगिस्तान से मायानगरी का सफर 
मेरे ऊपर दो बच्चों की जिम्मेदारी थी। अब मैं अपनी रियल लाइफ में सिंगल मदर थी। पारिवारिक जिम्मेदारी संभालने के साथ मैंने मुंबई जाने का फैसला किया। मुंबई पहुंचने के 20 दिन बाद ही मुझे काम मिलना शुरू हो गया।
बच्चों को हेल्प के भरोसे छोड़कर मैं मुंबई से बाहर भी शूट पर जाती, जो काफी मुश्किल था। लोग मुझसे कहते तुम कैसी मां हो? मासूम बच्चों को एक पराई महिला के जिम्मे कैसे छोड़ देती हो। लेकिन काम तो करना था इसी का नाम जिंदगी है। मैंने अपने मन की सुनी क्योंकि मुझे अपने बच्चों का फ्यूचर भी तो बनाना है।
बड़े चेहरों के साथ रैंप वॉक का मौका मिला
मैं देखने में नार्मल और मेरी हाइट 5 फुट 4 इंच है, लेकिन मुझे मेहर जेसिया, बंटी ग्रेवाल, मुकुल देव, राहुल देव, अर्जुन रामपाल, सुष्मिता सेन जैसे बड़े चेहरों के साथ रैंप वॉक करने का मौका मिला। जो अपने आप में एक बड़ा अचीवमेंट है।
एक खास फिल्म रिलीज न होने का अफसोस 
मैंने ओशो चैनल के लिए एक शॉर्ट फिल्म ‘डार्क मिरर और क्लॉक’, ‘ज्योति ए लाइट ऑफ होप’ जो एम एस प्लेयर पर मौजूद है। इस फिल्म को 36 नॉमिनेशन मिले। बेस्ट फिल्म समेत 16 अवाॅर्ड मिले। राजस्थान डेवलपमेंट के लिए पिछले 5 सालों से ये फिल्म दिखाई जाती है। इन फिल्मों को कई फिल्म फेस्टिवल में अवार्ड्स से सम्मानित किया गया।
मैंने नवाजुद्दीन सिद्दीकी और तनिष्का चटर्जी के साथ भी अहम भूमिका निभाई। ‘इंडियन सर्कस’ एक फीचर फिल्म थी, लेकिन बदकिस्मती से डायरेक्टर के अपने मतभेद के चलते ये सिनेमाघरों में रिलीज नहीं हो पाई।
मैंने ‘ए डार्क’ फिल्म का निर्देशन किया है। इसके अलावा मेरी आने एक फिल्म प्रौढ़ शिक्षा पर आधारित है। इस फिल्म में ऐसे लोगों के बारे में दिखाया गया है जो अनपढ़ हैं और उनके बच्चे इस उम्र में उन्हें पढ़ने के लिए प्रोत्साहित कर रहे हैं।
वैदिक एस्ट्रोलोजर की भूमिका 
अब मैं लोगों को राह दिखाने के लिए बतौर ट्रांसफॉर्मेशन कोच काम कर रही हूं। बचपन से ही मैंने अपने घर पर आध्यात्मिक माहौल देखा। मेरी ज्योतिष में भी विशेष रुचि थी। अब मेरे पास बड़े-बड़े लोग अपनी समस्याएं लेकर आते हैं।
देश-विदेश में लोगों को करती हूं मोटिवेट
मैं कई तरह के कम्युनिटी, एनजीओ से भी जुड़ी हूं। सय्यम फाउंडेशन की प्रेसिडेंट भी हूं। मैं देश-विदेश में लोगों को मोटिवेट करने के लिए सेमिनार करती हूं। मैंने कई बार जेल में कैदियों और गांव की महिलाओं को भी प्रोत्साहित करने का काम किया है।